Račkiškės koplyčia

Račkiškės koplyčia – medinė aštuonkampė koplyčia, stovėjusi Švenčionių rajono Račkiškės kaimo kapinėse. XVIII a. statyta koplyčia 1976 m. perkelta į Lietuvos liaudies buities muziejų Rumšiškėse.

Istorija 

Koplyčia buvo pastatyta 1776 m. Sudotos palivarko teritorijoje. Tai buvo grafo St. Pliaterio, Senojo Daugėliškio dvaro valdytojo, nuosavybė. Apie 1860 m. koplyčia atsidūrė naujai tiesiamo Sankt Peterburgo–Varšuvos geležinkelio trasoje. Grafas Pliateris ją pardavė nusikelti Romualdui Čechovičiui, kuris pervežė ją ir pastatė Račkiškėje.

Originalų aštuonkampį pastatą surentė Ašmenos meistrai iš tašytų pušinių rąstų, sutvirtintų mediniais varžtais ir kalvių sukaltomis virvėmis. Į pamaldas tikinčiuosius kviesdavo medyje įkeltas varpas. Pasakojama, kad 1863 m. sukilėliai turėjo koplyčioje priebėgą ir slėpdavo ginklus. Kalvių nukaltas ir virš bokštelio iškeltas geležinis kryžius priminė tris sunertus kalavijus. Tai esąs sukilimo atminimas. Netoli koplyčios buvęs namas kunigams. Kriptoje po altoriumi buvę du karstai su dvarininkų Čechovičių palaikais.

Septintame XX a. dešimtmetyje šioje koplyčioje dar vyko pamaldos, bet ji jau buvo avarinės būklės. 1976 m. etnografo, muziejininko Klemenso Čerbulėno pasiūlymu koplyčia buvo perkelta į Lietuvos liaudies buities muziejų.

Iš monsinjoro Kazimiero Vasiliausko, dirbusio šioje koplyčioje, prisiminimų: „Geriausi dveji metai buvo, kai dirbau Švenčionyse tada, kai važinėjau į Račkiškės bažnyčią ir klausiausi mėžioniškių giesmių“ („Švenčionių kraštas“, 2006.06.29).

Architektūra 

Koplyčios pagrindinis tūris yra 13,5 m skersmens. Prie jo glaudžiasi priestatas – zakristija. Aukštas stogas baigiasi aštuonkampiu bokšteliu. Virš įėjimo – balkonėlis, skirtas pamokslininkui. Viduje yra altorėlis, vieta chorui. Koplyčios viduje, nelyginant bažnyčioje, ryškūs baroko atspindžiai. Pastato vidinę erdvę vainikuoja originalus iš lentų apkaltas kupolas, suręstas iš horizontalių sienojų. Į jį atsiremia stogo gegnės ir bokštelis. Interjere išsiskiria vargonų choras, aptvertas tekintų baliustrų tvorele.

„Aukštaitijos koplyčia“ Rumšiškėse 

Atstatyta ir restauruota Račkiškės koplyčia įkurdinta Buities muziejaus Aukštaitijos sektoriuje, prie aukštaičių kaimo, kur ji atspindi liaudišką sakralinę architektūrą. Tai vienas seniausių pastatų muziejuje. Šventorius papuoštas tradiciniais kryžiais, išdrožtais čia vykusio kryždirbių seminaro metu 2006 m. Be kitos veiklos, čia vyksta Žolinės programos, aukojamos šv. Mišios, atliekamos vestuvių apeigos pagal lietuviškus papročius. 

Liaudies buities muziejuje yra įkurdintas kitas sakralinis statinys – senoji Sasnavos bažnyčia.

Galerija

Literatūra 

 Algė Jankevičienė. Lietuvos medinės bažnyčios, koplyčios ir varpinės: monografija. – Vilnius: Vilniaus dailės akademijos leidykla, 2007. – 351 p.: iliustr. – ISBN 978-9955-624-89-9

Šaltiniai

Nuorodos 

 Račkiškė (vilnijosvartai.lt) 
 Račkiškės koplyčios brėžiniai (epaveldas.lt)
 Račkiškės koplyčia (svencioniu.krastas.w3.lt)
 Račkiškės koplyčia xx a. 2–ame dešimtmetyje (nuotrauka)
 Račkiškės koplyčia Rumšiškėse (nuotrauka, muziejai.lt)

Švenčionių rajono koplyčios
Lietuvos liaudies buities muziejus